
Del 1: Mandag


1. HVEM ER SAHAR?

Jeg er på Sport 1 på Sartor senter. Det er min første dag på jobb, og armene verker.

Sjefen min, Bendik, kommer smilende inn på lageret: «Du kan ta en pause nå, JK.»

Jeg løfter enda en eske opp på rett hylle. Så tørker jeg svetten av pannen og smiler. For jeg har fått denne jobben. Jeg trenger penger.

Og jeg trenger å treffe Sahar.

Jeg sier, liksom helt tilfeldig: «Sahar jobber vel her, hun også?»

Bendik virker overrasket: «Sahar hvem?»

What? Hvorfor spør han om det? Men ta det rolig, tenker jeg og spør: «Er det flere som heter Sahar som jobber her, altså?»

Han ser på meg som om jeg har sagt noe skikkelig skremmende.

Så ringer mobilen hans, og han forsvinner i butikken.

På lørdag addet jeg Sahar på Snapchat. I dag er det mandag. Ennå har hun ikke addet meg tilbake. Hva venter hun på?

Og hvorfor var hun ikke på skolen i dag?

Jeg svelger tungt. Ikke si meg at det er derfor hun ikke kom på skolen i dag – på grunn av det som skjedde på fredag?

Da siste time var slutt på fredag, spurte jeg henne: «Har du noen planer for helgen?»

«Jobbe. Du da?»

Jeg slo ut med armene og prøvde å virke helt rolig: «Tenkte faktisk å høre om du ville henge litt med meg?»

Smilte hun? Jo, hun gjorde det: Hun smilte i tre sekunder. Men så smilte hun ikke mer, bare kikket trist på meg.

Jeg prøvde å le – så hun skulle forstå at jeg bare køddet. Selv om jeg ikke bare køddet. Men jeg var redd for at hun syntes jeg var for pushy. For frekk.

Klasserommet var nesten helt tomt. Det var bare læreren vår, Wenche, som sto borte ved døren og pratet med Børs.

Da hvisket Sahar i øret mitt: «Egentlig kunne det vært hyggelig å henge med deg. Men jeg kan ikke. Og du?» Hun rettet ryggen og kikket rett på meg. Øynene hennes glødet.

Jeg slo blikket ned. Men så hevet jeg blikket igjen.

Hun hvisket videre: «Det beste er at du ikke tenker mer på meg.»

«Hva? Hva mener du?»

Hun reiste seg: «Jeg mener akkurat det: Ikke tenk mer på meg.»

For en merkelig ting å si!

Men hun er jo ikke fra Norge. Hun er fra Palestina. De har sikkert helt andre skikker. Foreldrene hennes har kanskje nektet henne å henge med meg? Nektet henne å være på Snap mer? Kanskje nektet henne å gå på skolen, til og med?

Jeg går gjennom lageret og ut i butikken. Bendik står ved kassen og betjener to damer.

Jeg bråstanser. I butikken rett over gangen står en mann og stirrer inn hit.

Et rundt fjes, skallet. Rødt. Øynene hans virker unormalt svære.

Og hvorfor står han og stirrer som en jævla zombie?

«Går det bra, JK?» Bendik kommer løpende, fører meg inn bak disken og ned på en stol: «Du er jo likblek!»

Jeg peker: «Kjenner du han creepy fyren der?»

Bendik kikker den veien. Så begynner han å humre: «Det er bare Peddien. Sjefen på Lampehuset.» Han vinker og roper: «Peddi! Hils på min nye assistent!»

Peddien tar noen skritt fram, og stanser. Det ser ut som om han vurderer om han skal vinke eller ikke. Han vinker ikke. I stedet dreier han om og går inn bak disken igjen. Han er hjulbent, ser jeg. Men ikke helt skallet. En tynn, grå hestehale gynger på ryggen hans – og minner aller mest om en rottehale.

Bendik dunker meg i ryggen: «Bedre nå?»

Jeg viser tommel opp: «Men jeg bare lurte på den jenten som jobber her?»

Igjen setter han opp det fjeset: «Hvilken jente?»

Det er mulig at jeg overtenker, men prøver han ikke å vri seg unna temaet Sahar? Eller er det bare sånn han er? Jeg kremter:

«Hun fra Palestina?»

I tre sekunder står han bare og ser spørrende på meg. Så blunker han og knipser, som om han plutselig husker noe: «Å, hun! Sahar.» Han rister på hodet: «Hun jobber ikke her lenger.»

«Ikke?»

«Nope. Hadde siste arbeidsdag på lørdag. Men du?» Han kikker rundt seg. Så kikker han rett på meg: «Egentlig vil jeg ikke be deg om dette. Men jeg må. Det er litt krise, ser du.»

«Ok?»

Han sjekker mobilen og ser alvorlig ut: «Jeg må faktisk stikke straks, så jeg lurer på: Orker du å stenge av her?»

«Jeg?» Som om jeg har peiling på hvordan man stenger en butikk!

«Det er enkelt. Kom, så skal jeg vise deg. Men ikke si dette til noen, ok?»

Jeg reiser meg: «Hvorfor ikke det?»

«For egentlig er du jo ikke gammel nok til å stenge butikken. Så det er ikke lov, dette her. Skjønner du?»

Nå er klokken 21.00. Ingen kunder i butikken. Det er på tide å låse – og så er det bandøving neste. Hvis jeg sykler fort, rekker jeg å komme til Børs i tide. Jeg sa jeg skulle være der kvart over ni.

Jeg sjekker mobilen, men nei: ingenting fra Børs. Og ennå har ikke Sahar addet meg. Fordi hun ikke vil? Eller fordi hun ikke kan?

Men vent! Hva var det der? Som om noen hostet.

Jeg holder pusten og lytter.

Og så: noe som blir dratt over gulvet?

Jeg får frysninger på ryggen og gåsehud på armene.

Det er helt stille nå. Helt stille. Det eneste jeg hører, er en svak during langt borte et sted. Ventilasjonssystemet, sikkert.

En del av meg vil rope: Er det noen her? Men jeg gjør ikke det. For kanskje det er farlig, på en eller annen måte.

Jeg smiler – eller prøver på det. For det er bare det at han der Peddien minner så sykt om Sylen på en måte. Og Sylen truet meg faktisk på livet – med ekte våpen. Nå nylig, for under to måneder siden. Så, ja: Jeg har kanskje blitt litt ekstra lettskremt og mistenksom?

Men Sylen er i fengsel nå, så glem ham!

Glem Peddien også!

Jeg sjekker klokken igjen. To minutter over stengetid. Ok, da gjør vi nøyaktig slik som Bendik forklarte. Vi gjør opp kassen. Sånn. Så sender vi tallene i e-post til Bendik. Sånn.

Etterpå finner vi nøkkelen i den nederste skuffen. Vi trykker nøkkelen inn i den låsen der.

Når vi vrir nøkkelen, begynner gitteret å senke seg.

Noen brøler: «JESUS!»

Jeg hever blikket og stirrer. Å nei! Ikke han!


2. SLIK MØTTE JEG SAHAR

Onsdag var første skoledag etter sommerferien. Det er bare fem dager siden, men det føles mye lenger.

Jeg var litt sent ute, rev opp døren, hilste på Wenche og speidet etter Børs.

What? Ingen ledig pult ved siden av ham? Jeg har jo alltid sittet ved siden av Børs!

Det er helt sant: Vi har vært venner alltid. Siden første dag i barnehagen. Vi har alltid gått i samme klasse og sittet ved siden av hverandre.

Jeg stirret på Wenche: «Hva skjer?»

Hun smilte: «Vi har fått en ny elev i klassen. Sahar heter hun, og er egentlig fra Palestina. Men hun er veldig flink i norsk, altså. Og jeg tenkte at du kanskje kunne ta deg litt av henne?»

Å, nei! Hvorfor alltid meg? Noen av guttene flirte rått. Noen av jentene fniste.

Jeg himlet med øynene og sendte Børs det der tegnet med å skyte noen i hodet: Bang!

Han sendte det samme tegnet tilbake – og smilte skjevt.

Wenches stemme igjen: «Jeg har satt Sahar ved siden av deg, Jan-Kåre. Du er jo sterk i fagene. Og rolig. Ansvarlig. Kanskje du kan vise henne litt rundt. Sørge for at hun føler seg velkommen.»

Så pekte hun mot første rad ved vinduet.

Det første jeg så, var svart hår. Men så dreide hun på hodet, kikket på meg og smilte.

Jeg sto og måpte. Jeg må ha sett seriøst psyko ut. Aldri i hele livet hadde jeg sett noe så … Hva er ordet?

Det neste som skjedde, var at hun la en hånd på brystet sitt og bukket til meg.

Jeg kastet et blikk på Børs. Hva ville han ha gjort nå?

Han satte opp et helt spesielt fjes, som om han sa noe sånt som: «Det kaller jeg seriøst nice dame, you lucky bastard!»

Og så gjorde jeg det: Jeg la en hånd på brystet og bukket tilbake til henne.

Øynene hennes var helt svarte, og de glitret. En piercing i nesen glitret også. Hun hadde langt hår bare på den ene siden, på den andre var hun helt kortklipt. Panneluggen: helt kort. Ganske kult, egentlig.

«Jeg er Sahar», sa hun på nesten helt perfekt norsk. «Og du er Jan-Kåre?»

«De kaller meg JK.»

En bølge av latter skylte gjennom klasserommet. For sannheten er at ingen kaller meg JK – unntatt Børs. Og han må jo gjøre det. Vi har jo bandet vårt: JK Børs Band. Verdens beste band skal det bli en dag.

Igjen kastet jeg et blikk på ham. Og blikket mitt fortalte ham akkurat det: Takk for at vi har JK Børs Band! Takk for at vi to er bestiser!

Jeg følte meg varm. For en sykt klein ting å si. Heldigvis sa jeg det ikke, men bare tenkte det.

«JK?» Sahar smilte og holdt blikket mitt.

«Ja», sa jeg unaturlig høyt. «JK, det er meg.»

Jeg satte meg ved siden av henne. Akkurat da merket jeg duften hennes. Noe litt søtt og litt syrlig.

Hun kikket smilende på meg: «Takk for at du vil sitte med meg.»

Jeg følte meg enda varmere. Jeg rødmet vel ikke?

Men jeg klarte i hvert fall å hente fram noe jeg tror var et vinnende smil, og så hvisket jeg: «Selvfølgelig vil jeg sitte med deg.»

